CELEX: 32009D0410
Language: lt
Date: 1243209600000
Title: 2009/410/Euratomas: 2009 m. gegužės 25 d. Tarybos sprendimas dėl papildomos mokslinių tyrimų programos, kurią Europos atominės energijos bendrijos vardu įgyvendins Jungtinis tyrimų centras, patvirtinimo

29.5.2009   
            
            
               LT
            
            
               Europos Sąjungos oficialusis leidinys
            
            
               L 132/13
            
         
      TARYBOS SPRENDIMAS
   
   2009 m. gegužės 25 d.
   dėl papildomos mokslinių tyrimų programos, kurią Europos atominės energijos bendrijos vardu įgyvendins Jungtinis tyrimų centras, patvirtinimo
   (2009/410/Euratomas)
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 7 straipsnį,
   atsižvelgdama į Komisijos pasiūlymą, pateiktą pasikonsultavus su Mokslo ir technikos komitetu,
   kadangi:
   
               (1)
            
            
               Europos mokslinių tyrimų erdvėje Peteno didelio srauto reaktorius (toliau – HFR) buvo ir kol kas tebebus svarbi Bendrijos medžiagotyros ir bandymų, branduolinės medicinos ir branduolinės energijos saugos mokslinių tyrimų plėtojimo priemonė.
            
         
               (2)
            
            
               HFR veikla buvo finansuojama pagal keletą papildomų mokslinių tyrimų programų, iš kurių paskutinė patvirtinta 2007 m. lapkričio 26 d. Tarybos sprendimu 2007/773/Euratomas dėl papildomos mokslinių tyrimų programos, kurią vykdys Europos atominės energijos bendrijos Jungtinis tyrimų centras, pratęsimo vieneriais metais (1), ir kuri baigėsi 2007 m. gruodžio 31 d.
            
         
               (3)
            
            
               2008 m. HFR veikla tęsta be papildomos mokslinių tyrimų programos ir stengtasi jo veiklai bei eksploatacijai pagrįsti rasti nepriklausomą bei ilgalaikį teisinį režimą. Kadangi to padaryti nepavyko, būtina numatyti tolesnį finansavimą pagal naują papildomą mokslinių tyrimų programą.
            
         
               (4)
            
            
               Kadangi HFR tebėra nepakeičiama Bendrijos mokslinių tyrimų infrastruktūra, naudojama tokiose srityse kaip šiuo metu veikiančių branduolinių reaktorių saugos gerinimas, sveikatos apsauga, įskaitant medicininių izotopų kūrimą siekiant spręsti medicinos mokslinių tyrimų klausimus, branduolių sintezė, fundamentalieji moksliniai tyrimai bei mokymai ir atliekų tvarkymas, įskaitant galimybę tirti naujos kartos reaktorių sistemų branduolinio kuro saugą, reikėtų toliau jį eksploatuoti pagal šią papildomą mokslinių tyrimų programą iki 2011 m.
            
         
               (5)
            
            
               Kadangi Belgija, Nyderlandai ir Prancūzija yra ypač suinteresuotos, kad HFR veikla nenutrūktų, šios valstybės turėtų, kaip jos yra pačios nurodžiusios, finansuoti šią programą į bendrąjį Europos Sąjungos biudžetą teikdamos finansinius įnašus kaip asignuotąsias pajamas.
            
         
               (6)
            
            
               Iš dalies įnašų pagal šią papildomą programą taip pat turėtų būti padengiamos 2008 m. veiklos išlaidos,
            
         PRIĖMĖ ŠĮ SPRENDIMĄ:
   1 straipsnis
   Su Peteno didelio srauto reaktoriaus (HFR) veikla susijusi papildoma mokslinių tyrimų programa (toliau – programa), kurios tikslai išdėstyti I priede, patvirtinama trejiems metams, šį laikotarpį pradedant skaičiuoti nuo 2009 m. sausio 1 d.
   2 straipsnis
   Programos vykdymui reikalinga numatyta finansinė parama sudaro 34,992 mln. EUR. Šios sumos paskirstymas pateiktas II priede. Šis įnašas laikomas asignuotosiomis pajamomis pagal Tarybos reglamento (EB, Euratomas) Nr. 1605/2002 (2) 18 straipsnio 2 dalį.
   3 straipsnis
   1.   Už programos valdymą atsakinga Komisija. Šiuo tikslu ji naudojasi Jungtinio tyrimų centro paslaugomis.
   2.   Jungtinio tyrimų centro valdyba informuojama apie programos įgyvendinimą.
   4 straipsnis
   Komisija kasmet iki rugsėjo 15 d. Europos Parlamentui ir Tarybai pateikia šio sprendimo įgyvendinimo ataskaitą.
   5 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2009 m. sausio 1 d.
   6 straipsnis
   Šis sprendimas skirtas valstybėms narėms.
   
      Priimta Briuselyje, 2009 m. gegužės 25 d.
      
         
            Tarybos vardu
         
         
            Pirmininkas
         
         J. ŠEBESTA
         
      
   
   
      (1)  OL L 312, 2007 11 30, p. 29.
   
      (2)  2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (OL L 248, 2002 9 16, p. 1).
   
      I PRIEDAS
      
         MOKSLINIAI IR TECHNINIAI TIKSLAI
      
      Pagrindiniai programos tikslai yra šie:
      
                  1.
               
               
                  Užtikrinti saugų ir patikimą Peteno didelio srauto reaktoriaus (HFR) veikimą siekiant, kad nenutrūktų neutronų srauto tiekimas eksperimentiniais tikslais.
               
            
                  2.
               
               
                  Leisti mokslinių tyrimų institutams veiksmingai naudotis HFR įvairių sričių reikmėms: šiuo metu veikiančių branduolinių reaktorių saugos gerinimas, sveikatos apsauga, įskaitant medicininių izotopų kūrimą medicinos mokslinių tyrimų tikslais, branduolių sintezė, fundamentalieji moksliniai tyrimai bei mokymai ir atliekų tvarkymas, įskaitant galimybę tirti naujos kartos reaktorių sistemų branduolinio kuro saugą.
               
            
   
      II PRIEDAS
      
         ĮNAŠŲ PASKIRSTYMAS
      
      Programą finansuoja Belgija, Nyderlandai ir Prancūzija.
      Įnašai paskirstomi taip:
      
                   
               
               
                  Belgija: 1,2 mln. EUR
               
            
                   
               
               
                  Prancūzija: 0,9 mln. EUR
               
            
                   
               
               
                  Nyderlandai: 32,892 mln. EUR
               
            
                   
               
               
                  Iš viso: 34,992 mln. EUR.
               
            Įnašai daromi į bendrąjį Europos Sąjungos biudžetą ir skiriami šiai programai. Iš dalies įnašų pagal šią papildomą programą gali būti padengtos HFR 2008 m. veiklos išlaidos remiantis darbo programa, dėl kurios turi susitarti paramą teikiančios šalys ir Komisija.
      Šių įnašų suma yra nustatyta ir nekeičiama dėl veiklos ir priežiūros išlaidų svyravimų.